KOMUNIKACIJA KOMISIJE

Ažuriranje podataka za izračun paušalnih iznosa i novčanih kazni koje Komisija predlaže Sudu Europske unije u postupcima zbog povrede

(2022/C 74/02)

I. Uvod

U skladu s Ugovorom o funkcioniranju Europske unije (UFEU), ako Komisija upućuje državu članicu Sudu Europske unije jer nije ispunila obvezu na temelju Ugovorâ, Sud može izreći financijske sankcije u dvije situacije:

(a) ako država članica nije poduzela potrebne mjere kako bi postupila u skladu s ranijom presudom Suda kojom je utvrđena povreda prava EU-a (članak 260. stavak 2. UFEU-a);

(b) ako država članica nije ispunila svoju obvezu priopćavanja mjera za prenošenje direktive donesene u skladu sa zakonodavnim postupkom (članak 260. stavak 3. UFEU-a) (1).

U oba slučaja sankcija koju izrekne Sud može se sastojati od plaćanja paušalnog iznosa kojim se kažnjava nastavak povrede (2) i dnevne novčane kazne kojom se predmetnu državu članicu potiče da povredu okonča što prije nakon objave presude (3). Komisija predlaže iznos financijskih sankcija Sudu, koji donosi konačnu odluku.

Komisija ima ustaljen opći pristup izračunu predloženih sankcija. Od 1997 (4)., kako je navedeno u nizu komunikacija (5), primjenjuje pristup kojim se uzima u obzir sposobnost plaćanja predmetne države članice i njezina institucionalna težina. To čini s pomoću takozvanog faktora „n” (6). U Komisijinu izračunu predloženih sankcija taj se faktor kombinira s drugim faktorima, kao što su težina i trajanje povrede.

Izračun faktora „n” temelji se na bruto domaćem proizvodu (BDP) država članica i broju zastupničkih mjesta u Europskom parlamentu dodijeljenih svakoj državi članici. Metoda izračuna više je puta ažurirana (7), zadnji put 13. travnja 2021 (8)., kad je Komisija prilagodila metodu nakon povlačenja Ujedinjene Kraljevine iz Europske unije.

U svojoj Komunikaciji iz 2010 (9). o ažuriranju podataka koji se upotrebljavaju za taj izračun Komisija je odredila da se faktor „n” i drugi makroekonomski podaci moraju svake godine revidirati (10) kako bi se uzela u obzir kretanja inflacije i BDP-a.

Ovogodišnje ažuriranje (11) temelji se na kretanjima inflacije i BDP-a u svakoj državi članici. Upotrebljavaju se relevantni statistički podaci o stopi inflacije i BDP-u koji su utvrđeni dvije godine prije ažuriranja („pravilo t – 2”), tj. 2020., s obzirom na to da su dvije godine najkraće moguće razdoblje za prikupljanje relativno stabilnih makroekonomskih podataka. Stopa inflacije za referentnu godinu iznosi 1,6 %.

Važan čimbenik koji utječe na ovogodišnje ažuriranje jest pandemija bolesti COVID-19. Pandemija je 2020. snažno utjecala na BDP država članica, koji se na razini EU-27 smanjio za 4,4 %, dok se na razini pojedinačnih država članica učinak razlikovao. To pak utječe na faktore „n”.

II. Elementi koje je potrebno ažurirati

Popis ekonomskih kriterija koje je potrebno ažurirati:

— jedinstvena paušalna osnovica za izračun novčane kazne (12), koja trenutačno iznosi 2 683 EUR (13), a prilagođava se u skladu s inflacijom,

— jedinstvena paušalna osnovica za izračun paušalnog iznosa (14), koja trenutačno iznosi 895 EUR (15), a prilagođava se u skladu s inflacijom,

— 27 faktora „n”, koji se prilagođavaju u skladu s BDP-om predmetne države članice, uzimajući u obzir broj mjesta koje ta država članica ima u Europskom parlamentu; faktor „n” isti je za izračun paušalnog iznosa i dnevnih novčanih kazni,

— minimalni paušalni iznosi (16), koji se prilagođavaju u skladu s inflacijom.

III. Ažuriranja

Komisija će pri upućivanju predmeta Sudu na temelju članka 260. stavaka 2. i 3. UFEU-a za izračun iznosa financijskih sankcija (paušalni iznos ili dnevna novčana kazna) primjenjivati ažurirane vrijednosti kako slijedi:

1) jedinstvena paušalna osnovica za izračun novčane kazne iznosi 2 726 EUR;

2) jedinstvena paušalna osnovica za izračun dnevnog iznosa u cilju utvrđivanja paušalnog iznosa iznosi 909 EUR;

3) posebni faktori „n” i minimalni paušalni iznosi za 27 država članica iznose: Država članica Posebni faktor „n” Minimalni paušalni iznos (1 000 EUR) Belgija 0,860 1 940 Bugarska 0,280 632 Češka 0,590 1 331 Danska 0,580 1 308 Njemačka 5,000 11 277 Estonija 0,120 271 Irska 0,610 1 376 Grčka 0,520 1 173 Španjolska 2,260 5 097 Francuska 3,750 8 458 Hrvatska 0,220 496 Italija 3,110 7 014 Cipar 0,100 226 Latvija 0,140 316 Litva 0,210 474 Luksemburg 0,170 383 Mađarska 0,470 1 060 Malta 0,080 180 Nizozemska 1,340 3 022 Austrija 0,750 1 692 Poljska 1,450 3 270 Portugal 0,570 1 286 Rumunjska 0,750 1 692 Slovenija 0,170 383 Slovačka 0,320 722 Finska 0,510 1 150 Švedska 0,880 1 985

Od datuma donošenja ove Komunikacije Komisija će u svojim odlukama o upućivanju predmeta Sudu na temelju članka 260. UFEU-a primjenjivati navedene ažurirane vrijednosti.

(1) U Komunikaciji Komisije iz 2011. o provedbi članka 260. stavka 3. UFEU-a (SL C 12, 15.1.2011., str. 1.) i Komunikaciji Komisije iz 2017. „Pravo EU-a: boljom primjenom do boljih rezultata” (SL C 18, 19.1.2017., str. 10.) ističe se da Komisija za izračun financijskih sankcija na temelju članka 260. stavka 3. UFEU-a primjenjuje metodu utvrđenu Komunikacijom iz 2005. (Komunikacija o primjeni članka 228. Ugovora o EZ-u (SEC(2005) 1658)).

(2) Komunikacija predsjednika: Preinačena Komunikacija o primjeni članka 228. Ugovora o EZ-u (SEC(2005) 1658), točka 10.3.

(3) SEC(2005) 1658, točka 14.

(4) Metoda izračuna novčanih kazni predviđena u skladu s člankom 171. Ugovora o EZ-u (SL C 63, 28.2.1997., str. 2.).

(5) Vidjeti posebno Komunikaciju Komisije – Primjena članka 260. stavka 3. UFEU-a (SL C 12, 15.1.2011., str. 1.) i Komunikaciju Komisije – Pravo EU-a: boljom primjenom do boljih rezultata (SL C 18, 19.1.2017., str. 10.).

(6) SEC(2005) 1658, točka 14. Faktor „n” izračunava se kako slijedi: , pri čemu je GDP n = BDP predmetne države članice, u milijunima eura; GDP avg = prosječni BDP svih država članica; Seat n = broj zastupničkih mjesta predmetne države članice u Europskom parlamentu; Seat avg = prosječni broj zastupničkih mjesta svih država članica u Europskom parlamentu.

(7) Komunikacija Komisije – Izmjena metode izračuna za plaćanja paušalnog iznosa i dnevne novčane kazne koje predlaže Komisija u postupcima zbog povrede pred Sudom Europske unije C(2019) 1396 final (SL C 70, 25.2.2019., str. 1.).

(8) Komunikacija Komisije „Prilagodba izračuna paušalnih iznosa i novčanih kazni koje Komisija predlaže u postupcima zbog povrede pred Sudom Europske unije nakon povlačenja Ujedinjene Kraljevine”, C(2021) 2283 final (SL C 129, 13.4.2021., str. 1).

(9) SEC(2010) 923/3.

(10) Vidjeti ažuriranja iz 2011. [SEC(2011) 1024 final], 2012. [C(2012) 6106 final], 2013. [C(2013) 8101 final], 2014. [C(2014) 6767 final], 2015. [C(2015) 5511 final], 2016. [C(2016) 5091 final], 2017. [C(2017) 8720 final], 2018. [C(2018) 5851 final], 2019. [C(2019) 6434 final] i 2020. [C(2020) 6043 final] radi godišnje prilagodbe ekonomskih podataka.

(11) Podaci o BDP-u korišteni u ovogodišnjem ažuriranju preuzeti su 10. siječnja 2022. Inflacija se mjeri s pomoću implicitnog deflatora BDP-a.

(12) Iznos dnevne novčane kazne izračunava se tako da se jedinstvena paušalna osnovica najprije pomnoži s faktorima za težinu i trajanje povrede, a zatim s faktorom „n”.

(13) C(2021) 2283 final

(14) Dnevni paušalni iznos izračunava se tako da se jedinstvena paušalna osnovica (koja nije ista kao ona za dnevne novčane kazne) pomnoži s faktorom za težinu povrede i faktorom „n”. Paušalni iznos zatim se izračunava na temelju broja dana trajanja povrede (od donošenja prve presude Suda do postupanja u skladu s njom ili do donošenja presude za predmete na temelju članka 260. stavka 2. UFEU-a ili od datuma prenošenja Direktive do postupanja u skladu s njom ili do donošenja presude za predmete na temelju članka 260. stavka 3. UFEU-a). Tako izračunan paušalni iznos trebao bi se primjenjivati kad je rezultat prethodno navedenog izračuna veći od minimalnog paušalnog iznosa.

(15) C(2021) 2283 final

(16) Fiksni minimalni paušalni iznos za svaku državu članicu utvrđuje se prema posebnom faktoru „n”. Taj se iznos predlaže Sudu ako zbroj dnevnih paušalnih iznosa ne premašuje fiksni minimalni paušalni iznos.